CELEX: 61971CJ0035
Language: da
Date: 1971-12-15
Title: Domstolens Dom af 15. december 1971. # Schleswig-Holsteinische landwirtschaftliche Hauptgenossenschaft eGmbH mod Hauptzollamt Itzehoe. # Anmodning om præjudiciel afgørelse: Finanzgericht Hamburg - Tyskland. # Indførselsdag. # Sag 35-71.

DOMSTOLENS DOM
      AF 15. DECEMBER 1971
      
         Schleswig-Holsteinische landwirtschaftliche Hauptgenossenschaft eGmbH
      
      
         mod Hauptzollamt Itzehoe
      
      
         (anmodning om præjudiciel afgørelse indgivet af Finanzgericht Hamburg)
      
      »Indførselsdag«
      Sag 35/71
      Processprog: Tysk
      
      Angående:
      En anmodning, som i medfør af EØF-traktatens artikel 177 er indgivet af Finanzgericht Hamburg for i en sag mellem nævnte parter at opnå en præjudiciel afgørelse vedrørende fortolkningen af artikel 15 i Rådets forordning nr. 120/67/EØF af 13. juni 1967 (EFT 1967, s. 29; org. ref. JO 117, s. 2269) om den fælles markedsordning for korn.
      Domskonklusion:
      
               1.
            
            
               Med hensyn til varer i afgiftsoplag skal artikel 15 i EØF-Rådets forordning nr. 120/67 fortolkes således, at dagen for indførslen eller gennemførelsen af indførslen er den dag, da varerne fjernes fra lageret, hvilket indebærer, at varen uigenkaldeligt bringes i fri omsætning.
            
         
               2.
            
            
               Når varer, for hvilke der er forudfastsat afgift, først fjernes fra lageret efter udløbet af importlicensens gyldighedsperiode, skal den afgiftssats benyttes, som gælder på dagen for fjernelsen fra lageret.
            
         Generaladvokatens forslag til afgørelse:
      
               a)
            
            
               Artikel 15, stk. 1, i forordning nr. 120/67 skal i tilfælde, hvor varerne befinder sig i afgiftsoplag (efter betydningen i den anvendelige bestemmelser i Forbundsrepublikken Tyskland før vedtagelsen af direktivet af 8. marts 1969 om toldlagre, fortolkes således, at dagen for fjernelsen fra lageret anses som indførselsdagen, og følgelig bør den afgiftssats benyttes, som gælder på dagen for fjernelsen fra lageret.
            
         
               b)
            
            
               Artikel 15, stk. 2, i forordning nr. 120/67 skal i tilfælde, hvor varerne befinder sig i afgiftsoplag i ovennævnte betydning, forstås således, at indførslen anses som gennemført på den dag, hvor de fjernes fra lageret.
            
         
               c)
            
            
               Hvis varerne fjernes fra et sådant lager efter udløbet af importlicensens gyldighedsperiode, skal den afgiftssats benyttes, som gælder på dagen for fjernelsen fra lageret. Betingelserne for, at fjernelsen fra lageret kan anses for gennemført, skal fastsættes i overensstemmelse med bestemmelserne i den nationale ret. Det er efter fællesskabsrettens principper tilstrækkeligt, at en af de handlinger, som nævnte fjernelse giver anledning til, er definitiv, således at varerne synes at have en afgørende indflydelse på det interne marked.
            
         Sammendrag
      
               1.
            
            
               Landbrug — falles markedsordning — afgift — anvendelse — indførselsdag — begreb — fællesskabsretlig betydning
               (EØF-traktatens artikel 40)
            
         
               2.
            
            
               Landbrug — fælles markedsordning — afgift — formål — sats
               (EØF-traktatens artikel 40)
            
         
               3.
            
            
               Landbrug — fælles markedsordning — korn — afgift — anvendelse — varer i afgiftsoplag — indførselsdag — begreb — varernes overgang til fri omsætning — den nationale lovgivnings kompetence
               (Rådets forordning nr. 120/67, artikel 15)
            
         
               4.
            
            
               Landbrug — fælles markedsordning — korn — forudfastsat afgift — anvendelig sats — varer i afgiftsoplag — udløb af importlicensens gyldighedsperiode — fjernelse af varen fra lageret — anvendelse af den på dagen for fjernelsen gældende sats
               (Rådets forordning nr. 120/67, artikel 15)
            
         
               1.
            
            
               Begrebet indførselsdag, som er afgørende for anvendelsen af afgiftsordningen, skal tillægges ens betydning i alle medlemsstaterne, idet der ellers er fare for, at forskellige afgiftssatser anvendes på varer, som økonomisk er i samme situation på samme dato, og hvis indførsel på medlemsstaternes territorium har indbyrdes sammenlignelige virkninger på markedet for landbrugsprodukter. Denne betydning skal udledes af formålet med afgiftsordningen.
            
         
               2.
            
            
               Afgifterne er hovedsagelig bestemt til at beskytte og stabilisere fællesskabsmarkedet især ved at forhindre, at prissvingningerne på verdensmarkedet giver sig udslag inden for Fællesskabet.
               Dette formål nås bedst, dersom afgiften fastsættes på grundlag af den dag, fra hvilken de indførte varer har indflydelse på Fllesskabets interne marked, dvs. den dag hvor de, efter endeligt at være nået frem på markedet, begynder at konkurrere med de hjemlige produkter; der skal derfor anvendes den afgiftssats, som gælder på dagen for varernes uigenkaldelige overgang til fri omsætning.
            
         
               3.
            
            
               Med hensyn til varer i afgiftsoplag skal artikel 15 i EØF-Rådets forordning nr. 120/67 fortolkes således, at dagen for indførslen eller gennemførelsen af indførslen er den dag, da varerne fjernes fra lageret, hvilket indebærer, at de uigenkaldeligt bringes i fri omsætning. Det tilkommer den enkelte medlemsstats lovgivning at fastlægge de faktiske omstændigheder eller toldretlige formaliteter, som opfylder denne betingelse.
            
         
               4.
            
            
               Når varer, for hvilke der er forudfastsat afgift, først fjernes fra lageret efter udløbet af importlicensens gyldighedsperiode, skal den afgiftssats benyttes, som gælder på dagen for fjernelsen fra lageret.